सुखबीर और पूर्व DGP सैनी मास्टरमाइंड, पूर्व CM बादल साथी; IG, DIG और 2 SSP ने साजिश अंजाम दी
Punjab Kotkapura Sacrilege Case सुप्रीम कोर्ट ने भी बेअबदी कांड के मामले को देश के पांच बड़े मामलों में से एक मानते हुए प्राथमिकता के आधार पर सुनवाई करने की सहमति जताई है, 28 फरवरी तक प्रदेश सरकार ने संघर्षरत इंसाफ मोर्चा को कार्यवाई का दिया था भरोसा
पंजाब के कोटकपूरा गोलीकांड के मामले में पंजाब पुलिस की स्पेशल इन्वेस्टिगेशन टीम (SIT) ने चार्जशीट पेश कर दी है। जिसमें पूर्व डिप्टी सीएम और तत्कालीन गृह मंत्री सुखबीर बादल व पूर्व DGP सुमेध सिंह सैनी को मास्टरमाइंड बनाया गया है। ADGP एलके यादव की अगुआई वाली SIT ने 7 हजार पेज का चालान पेश किया है।
चालान के मुताबिक, तत्कालीन गृह मंत्री सुखबीर बादल और DGP सुमेध सैनी ने गांव बुर्ज जवाहरसिंहवाला और गुरुद्वारा बरगाड़ी साहिब में बेअदबी की। सिलसिलेवार हुई तीन घटनाओं में लापरवाही को छिपाने के लिए गैरकानूनी ताकत इस्तेमाल करने की साजिश रची। ये दोनों गोलीकांड के मास्टरमाइंड है। इसके अलावा तत्कालीन सीएम प्रकाश सिंह बादल को भी इस साजिश में मदद करने का आरोपी बनाया गया है।
चालान के मुताबिक, तत्कालीन IG परम राज उमरानंगल, डीआईजी अमर सिंह चहल, एसएसपी चरणजीत सिंह को आरोपी बनाया गया है। एसएसपी सुखमंदर सिंह मान को साजिश को छिपाने के साथ-साथ तथ्यों को छिपाने का आरोपी बनाया गया है। SHO गुरदीप सिंह को भी तथ्यों को तरोड़ने-मरोड़ने का आरोपी बनाया गया है। इसके अलावा कोटकपूरा के पूर्व विधायक मंतार सिंह बराड़ को भी आरोपी बनाया गया है।
सुखबीर बोले- मैं यहां नहीं था, सब झूठ है
इस मामले में सुखबीर बादल ने कहा कि मैं यहां नहीं था। मेरा साबित कर दें कि किसी अफसर के मोबाइल पर मुझसे बात हुई हो। यह जितना मर्जी झूठ बोले, मुझे कोई परवाह नहीं। यह सब राजनीति है। झूठ झूठ ही होता है। पहले भी इस मामले में हाईकोर्ट का फैसला आए हैं, हमें हाईकोर्ट पर पूरा भरोसा है।
CM भगवंत मान बोले- दोषी व साजिश रचने वाले बेनकाब
इस मामले में CM भगवंत मान ने ट्वीट किया कि कोटकपूरा गोलीकांड के दोषी व साजिश रचने वाले चेहरे बेनकाब हो गए हैं। करोड़ों लोगों की भावनाओं को इससे सुकून मिलेगा। हम इंसाफ दिलाने के वादे पर कायम हैं। मंत्री या संतरी, कानून सबके लिए एक है। सच कभी छुपता नहीं। 
क्या है कोटकपूरा गोलीकांड
साल 2015 में फरीदकोट में श्री गुरू ग्रंथ साहिब के अंग बिखरे मिले थे। इसका पता चलते ही सिख समुदाय में रोष फैल गया। इसके विरोध में वह कोटकपूरा में इकट्‌ठे होकर प्रदर्शन करने लगे। वहां पर पुलिस ने उनके ऊपर फायरिंग की। जिसमें कुछ सिख प्रदर्शनकारियों की मौत हुई। इसी मामले में पुलिस और तत्कालीन अकाली सरकार पर सवाल खड़े हो रहे थे। इस मामले में सुखबीर बादल और पूर्व डीजीपी सुमेध सैनी से भी पूछताछ हुई। उनसे पूछा गया था था कि किसके आदेश पर गोली चलाई गई?।
15 दिसंबर 2021 से चल रहा है अनिश्चितकालीन इंसाफ मोर्च का धरना
बरगाड़ी बेअदबी कांड से संबंधित बहिबल कलां व कोटकपूरा गोलीकांड की घटनाएं 14 अक्टूबर 2015 को घटित हुई। गोलीकांड में गांव मियामी वाला गुरजीत सिंह व बहिबल कलां कृष्ण भगवान सिंह की मृत्यु हो गई थी और कोटकपूरा में पुलिस के लाठीचार्ज व फायरिंग से करीब 100 लोग घायल हो गए थे।
पंजाब की धार्मिक, राजनीतिक सियासत में भूचाल लाने वाले बरगाड़ी बेअदबी कांड और इससे जुड़े कोटकपूरा एवं बहिबल कला गोलीकांड में जान गंवाने वालों के परिजनों द्वारा सिख संगत की राय पर बहबल कलां गोली कांड स्थल पर इंसाफ की मांग करते हुए इंसाफ मोर्चे का गठन कर लगातार धरना दिया जा रहा है।
दोनों मृतकों के परिवार के सदस्यों को अब तक प्रदेश सरकार की ओर से 1-1 करोड़ रुपए व तृतीय श्रेणी की नौकरी मिल चुकी है। दी गई धनराशि में से दस-दस लाख रुपए बादल सरकार के समय जबकि मौजूदा सरकार की ओर से 90-90 लाख रुपये दिए गए हैं।
बरगाड़ी बेअदबी व गोलीकांड की टाइमलाइन
